Norðmenn skulu útvega manningar til donsk gasstangaskip Danska Lauritzen Kosan hevur gjørt avtalu við norska OSM Maritime um í framtíðini at útvega manningar til tey 26 gasstangaskipini í flotanum hjá Lauritzen Kosan. Higartil hevur felagið megnað uppgávuna innanhýsis. Tað skrivar TradeWinds. -Í partalagi við SOM fara vit at leggja dent á venjingar og framhaldandi førleikamenning av manningunum. Hetta skal tryggja, at vit hava allarbestu fólkini til tey vaksandi krøvini á hesum serliga økinum, sigur Claus Winter Graugaard, stjóri fyri fleet management hjá Lauritzen Kosan, við TradeWinds. Sambært upplýsingunum hjá miðlinum vóru í miðal 357 sjófólk við gasstangaskipunum hjá Kosan allatíðina í 2016. Deildin hjá OSM Crew Management í Keypmannahavn skal sambært World Maritime News samskipa virksemið hjá Lauritzen Kosan.